Hollywood: Chris Hemsworth kry skoknuus oor gesondheid; ‘Love Actually’-akteurs herenig vir KersprogramChris Hemsworth. (Foto: Angela Weiss/AFP) Maroela Media bied jou ’n opsomming van die week se jongste internasionale vermaaknuus. Die wêreldberoemde akteur, Chris Hemsworth, het besluit om ’n blaaskans van toneelspel te vat nadat hy skoknuus oor sy gesondheid ontvang het. Tydens een van die episodes van die Thor-akteur se dokumentêre reeks, Limitless, op die stromingsplatform, Disney+, het die akteur ’n reeks gesondheidstoetse ondergaan. Dis tóé dat hy uitvind dat hy ’n verhoogde risiko het om Alzheimer se siekte te ontwikkel. Hemsworth het uitgevind dat hy twee kopieë van die ApoE4-geen het, een van sy ma en die ander van sy pa. Dit beteken dat die kanse dat hy eendag dié siekte kan ontwikkel agt tot tien keer verhoog. Nadat hy dié nuus ontvang het, het hy besluit om ’n blaaskans te vat. “Voorkomende stappe gaan oor slaap- en stresbestuur, beweging en fiksheid. “Dit is nie asof ek my bedankingsbrief indien nie, maar ek wil wel ’n bietjie uitspan.” Bob Iger, die voormalige uitvoerende hoof van Disney, gaan ná minder as ’n jaar van aftrede weer die leisels van die media-reus optel. Bob Iger. (Foto: Image Press Agency/NurPhoto/AFP) Hy vervang Bob Chapek, wat in Februarie 2020 as uitvoerende hoof oorgeneem het. Iger, wat tot 2021 die voorsitter van Disney was, het ingestem om twee jaar aan te bly om ’n nuwe uitvoerende hoof aan te wys en aan te stel. “Ek is vreeslik optimisties oor die toekoms van hierdie wonderlike onderneming en verheug om terug te kan keer as uitvoerende hoof,” het Iger aan die New York Times gesê. Die Dead to me-aktrise, Christina Applegate, het vroeër vandeesmaand haar eerste openbare verskyning gemaak nadat sy in 2021 met veelvuldige sklerose (MS) gediagnoseer is. Christina Applegate poses with her brand new star on the Hollywood Walk of Fame. https://t.co/YpWGxVIDeU pic.twitter.com/iF1JdDC1UO — Variety (@Variety) November 14, 2022 Applegate het op 14 November haar ster op die Hollywood Walk of Fame ontvang. Haar Married with children-mede-akteur, Katey Sagal, het haar tot op die verhoog vergesel en by haar bly staan terwyl sy ’n emosionele toespraak gelewer het. Dit was ook die eerste keer dat Applegate van ’n loopstok gebruik gemaak het. Sy het vroeër vandeesmaand ’n foto van verskillende loopstokke op Twitter geplaas met die byskrif “Dít is my nuwe normaal”. I have a very important ceremony coming up. This will be my first time out since diagnosed with MS. Walking sticks are now part of my new normal. Thank you @neowalksticks for these beauties. Stay tuned to see which ones make the cut for a week of stuff. pic.twitter.com/O543p1G4vS — christina applegate (@1capplegate) October 27, 2022 Om die 20ste herdenking van die bekende Kersfees-fliek, Love Actually, te vier, gaan die akteurs van dié rolprent herenig vir ’n spesiale Kersfeesprogram. Diane Sawyer sal die aanbieder van die program wees. Van die akteurs van ‘Love Actually’ in 2003. (Foto: AFP) The Laughter & Secrets of Love Actually: 20 years later – a Diane Sawyer Special sal op Woensdag 30 November uitgesaai word. Sawyer gesels met onder andere Emma Thompson, Hugh Grant en Bill Nighy oor die ikoniese Kersfeesfliek en watter ervaringe hulle gehad het tydens die verfilming daarvan. Bykomende bronne: BBC, Jacaranda FM